Istitut Tecnegh Statal Ettore Conti

L'Istitut Tecnegh Statal Ettore Conti (Istituto Tecnico Statale Ettore Conti in italian) a l'è un istitut tecnegh sit a Milan, in pè del 1942 ma con di origin fina al 1922. Incoeu el gh'ha dò sed: vuna arenta a Segesta, propi tacada al Licee scentifegh Vittorio Veneto e l'oltra, sucursala, arenta a Bonola.

 Storia 
In del 1922 l'Ettore Conti el fa su, in la scoeula di art e di mester de via Santa Marta, una scoeula de sira per capi-tecnegh, capi-repart e jut-ingegner, el 1 de otover 1942 el deventa de dì e 'l ciapa el nom del so fondator, scerna confermada cont un decret lesg del 1946.

In di agn '60, cont el cresser de la domanda, a l'è spostad in d'una sed noeuva, in d'una zona de Milan in desvilup e vesina ai aziende, cont una costruzzion propi arenta a quella del licee Vittorio Veneto, fada cont el midem stil. In del midem period l'è vuna di prime scoeule in Italia a meter l'adressa de eletronega e telecomunicazzion.

In di agn '70 un noeuv cresser in di iscrizzion el mena a dervì di noeuv sed, compagne de l'ITIS Stuparich e de l'ITIS Galilei, che poeu deventarann autonome (vuna incoeu l'è partida in tra el Gentileschi e 'l Curie, l'oltra l'ha tegnud el so nom), e in di agn '80 l'è vun di pol nazzionai per la formazzion informatega di professor.

In del 2002 ghe meten dent l'adressa del licee scentifegh tecnologegh, e de l'ann scolastegh 2014/2015 l'è verta la sucursal de Via Betti, per ciapà dent la sezzion de licee sportiv.

 Adresse 
La scoeula, incoeu, la ofriss quater adresse de istitut tecnegh tecnologegh, quell de eletronega, de eletrotecnega, de mecanega e de logistega, e 'n licee di scenze aplicade in la soa sed principal e 'na sezzion di scenze aplicade e del licee sportiv in la sucursal.

 Riferiment 
La nostra storia
 Ligam de foeura 
Sit ofizzial

Conti